**Maksu- ja Tolliamet**  
Lõõtsa 8a,

15176, Tallinn

[emta@emta.ee](mailto:emta@emta.ee)

**Majandus- ja Kommunikatsiooniministeerium**

Suur-Ameerika 1,

10122, Tallinn

[info@mkm.ee](mailto:info@mkm.ee)

28.11.2024

**MÄRGUKIRI**

Lugupeetud Maksu- ja Tolliamet ning Majandus- ja Kommunikatsiooniministeerium

Käesoleva märgukirja aluseks on õigusteenuse osutamisel teatavaks saanud asjaolud. Nendest tulenevalt soovime juhtida Maksu- ja Tolliameti (edaspidi **MTA**) ning Majandus- ja Kommunikatsiooniministeeriumi (edaspidi **MKM**) tähelepanu Euroopa Nõukogu määrusele (EL) 2024/1865, millega muudetakse määrust (EÜ) nr 765/2006, mis käsitleb piiravaid meetmeid seoses olukorraga Valgevenes ja Valgevene osalemisega Venemaa agressioonis Ukraina vastu (edaspidi **Määrus**). Märgukirja esitamise aluseks on õigusteenuse osutamisel teatavaks saanud teave, mille kohaselt võib olla Eestisse toodud määrust rikkudes Valgevenes toodetud kaableid.

Määruse artikli 1ra lg 1 kohaselt on keelatud otse või kaudselt osta, importida või üle anda liitu XXVII lisas loetletud Valgevenest pärit või Valgevenest eksporditavaid kaupu, mis annavad Valgevenele võimaluse mitmekesistada oma tuluallikaid, võimaldades seeläbi Valgevenel osaleda Venemaa agressioonis Ukraina vastu. Määruse artikli 1ra lg 9 kohaselt ei kohaldata XXVII lisas loetletud kaupade puhul eelnimetatud lg-s 1 sätestatud keeldu enne 1. juulit 2024 sõlmitud lepingute ega selliste lepingute täitmiseks vajalike lisalepingute täitmise suhtes kuni 2. oktoobrini 2024.

Õigusabiteenuse osutamisel on saanud teatavaks asjaolud, mille kohaselt on Eestisse imporditud Valgevene ettevõtte poolt toodetud kaableid, mis klassifitseeruvad isoleeritud elektrijuhtmeteks ja kuuluvad sellest tulenevalt Määruse lisa XXVII kohaselt kaubagruppi 8544. Importija puhul on tegu elektrikaupade müügiga tegeleva ettevõttega, kes kuulub rahvusvahelisse kontserni. Teadaolevalt asuvad kaablid eelnimetatud ettevõtte ladudes üle riigi (Tallinnas, Tartus, Viljandis, Võrus ja tõenäoliselt ka mujal), seejuures teostatakse aktiivselt kaablite müüki.

Pärast kaablite importimist Valgevenest toimub tavaliselt järgnev müügiprotsess:

* Importija müüb kaablid edasi elektripaigaldusettevõtetele. Kuivõrd Määruse artikli 1ra lg 1 kohaselt on keelatud ka otse või kaudselt osta Valgevenest pärit kaableid, mille tootekood on 8544, siis võimalike heausksete ostjatena võivad omandavad ettevõtted rikkuda enesele teadmata elektripaigaldusettevõtted kõnealuste kaablite ostmisel eelnimetatud artikliga kehtestatud keeldu.
* Elektripaigaldusettevõtted müüvad kaablid projektide raames omakorda edasi võrguettevõtetele ehk nii öelda lõpptarbijale. Kuivõrd Määruse artikli 1ra lg 1 kohaselt on keelatud otse või kaudselt osta Valgevenest pärit kaableid, mille tootekood on 8544, siis võivad lõpptarbijad rikkuda kõnealuste kaablite ostmisel eelnimetatud artikliga kehtestatud keeldu.

Seega pärast Valgevenes toodetud kaabli importi Eestisse teostatakse selle müüki Eestis üldjuhul vähemalt kahel korral. Sellest tulenevalt rikutakse ka kaablite igakordse ostuga Määruse artikkel 1ra lg-s 1 sätestatud sanktsiooni.

**Võttes arvesse eeltoodut esineb võimalus, et Eestisse on imporditud Määruse artikkel 1ra lg 1 kohaselt sanktsioneeritud kaupa ning teadaoleva info kohaselt müüakse seda Eestis edasi teistele ettevõtetele.**

Austusega

*/digitaalselt allkirjastatud/*

Marko Kairjak

Vandeadvokaat